CELEX: 52018JC0009
Language: et
Date: 2018-05-02
Title: Ühisettepanek: NÕUKOGU OTSUS seisukoha kohta, mille liit võtab assotsiatsiooninõukogus, mis on loodud Euroopa – Vahemere piirkonna lepinguga, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel, järgmise dokumendi vastuvõtmise kohta: „Tugevam privilegeeritud partnerlus ELi ja Tuneesia vahel: strateegilised prioriteedid ajavahemikuks 2018–2020“

EUROOPA KOMISJON
            Brüssel,2.5.2018
            JOIN(2018) 9 final
            2018/0120(NLE)
            Ühisettepanek:
            NÕUKOGU OTSUS
            seisukoha kohta, mille liit võtab assotsiatsiooninõukogus, mis on loodud Euroopa – Vahemere piirkonna lepinguga, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel, järgmise dokumendi vastuvõtmise kohta: „Tugevam privilegeeritud partnerlus ELi ja Tuneesia vahel: strateegilised prioriteedid ajavahemikuks 2018–2020“
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Läbivaadatud Euroopa naabruspoliitikaga,
                  1
                mis võeti vastu 2015. aasta novembris, on nähtud ette uus raamistik, mis määrab kindlaks kahepoolsed suhted partnerriikidega. Tuneesia puhul kajastub see uus lähenemisviis dokumendis „Tugevam privilegeeritud partnerlus ELi ja Tuneesia vahel: strateegilised prioriteedid ajavahemikuks 2018–2020“, mis on oluline baas, et leppida kokku piiratud arvus sihtotstarbelistes poliitilistes prioriteetides ajavahemikuks 2018–2020.
            
            
               Konsultatsioonid Tuneesia Vabariigiga algasid 2017. aasta oktoobris. See lähenemisviis on kooskõlas Euroopa Liidu uue üldise välis- ja julgeolekupoliitika strateegiaga,
                  2
                mida kõrge esindaja esitles 2016. aasta juunis.
            
            
               EL ja Tuneesia on nõustunud tegema koostööd, et koostada dokument, milles määratakse kindlaks strateegilised prioriteedid privilegeeritud partnerluse tugevdamiseks. See partnerlus näitab Tuneesia ja ELi kahepoolsete suhete erilisust ja dünaamikat. Nende strateegiliste prioriteetide eesmärk on kinnitada seda erilisust ja väljendada ühist eesmärki, milleks on tugevdada kahepoolseid suhteid kõigis valdkondades ning edendada neid, et siduda Tuneesia veelgi enam Euroopa ruumiga. Need prioriteedid põhinevad Tuneesia viieaastasel arengukaval 2016–2020 ning kõrge esindaja ja komisjoni 29. septembri 2016. aasta ühisteatisel „Tuneesiale antava ELi toetuse tugevdamine“. Seda dokumenti tuleb võtta arvesse ka ELi finantskoostöö programmi rakendamisel, kuna komisjon võttis Tuneesia ELi ühtse toetusraamistiku vastu 18. augustil 2017 (dokument C(2017) 5637 (1)).
            
            
               Strateegilised prioriteedid võimaldavad privilegeeritud partnerlust aastatel 2018–2020 tegelikkuses rakendada ja need on vahe-eesmärgid ELi ja Tuneesia vaheliste suhete ambitsioonika mudeli väljatöötamiseks pärast 2020. aastat. Noortele tulevikuvõimaluste loomine on nende prioriteetide peamine eesmärk. Dokumendis rõhutakse sotsiaal-majanduslike reformide kiirendamisele, sealhulgas soodustades ettevõtluskeskkonda, ning põhjaliku ja laiaulatusliku vabakaubanduslepingu sõlmimisele. Demokraatiale üleminek ja head valitsemistavad on ELi ja Tuneesia assotsieerimislepingu rakendamise teine oluline sammas. Pooled võtavad ka kohustuse tugevdada tulevatel aastatel oma koostööd julgeoleku ja terrorismivastase võitluse ning rände ja liikuvuse valdkonnas. Tuneesia tegi ennast ELiga sidudes strateegilise valiku ning Tuneesia demokraatia edukas ja stabiilne areng on mõlema partneri strateegilistes huvides.
            
            
               ELi ja Tuneesia partnerlus on nende omavahelise suhte oluline element ning noored on nende arutelude läbiv teema. 
            
            
               ELi ja Tuneesia suhetes aastateks 2018–2020 kindlaks määratud strateegilised prioriteedid on:
            
            
               (1)kaasav ja jätkusuutlik sotsiaal-majanduslik areng;
            
            
               (2)demokraatia, hea valitsemistava ja inimõigused;
            
            
               (3)rahvaste lähenemine, liikuvus ja ränne;
            
            
               (4)julgeolek ja terrorismivastane võitlus.
            
            
            
               •Kooskõla poliitikavaldkonnas praegu kehtivate õigusnormidega
            
            
               
                  ELi ja Tuneesia strateegilised prioriteedid on esimene Euroopa uue naabruspoliitika raames heaks kiidetud kahepoolne raamistik ning need prioriteedid on kooskõlas naabruspoliitikas kindlaks määratud prioriteetide ja korraga, st nende eesmärk on saavutada naaberriikide poliitiline, majanduslik ja julgeolekualane stabiliseerimine. Samuti on need kooskõlas ELi ja Tuneesia assotsieerimislepinguga, mis jõustus 1. märtsil 1998. aastal.
               
            
            
               •Kooskõla muude liidu tegevuspõhimõtetega
            
            
               
                  ELi ja Tuneesia strateegilised prioriteedid kajastavad ELi pikaajalist pühendumist oma Vahemere partneritele. Need on samuti kooskõlas ELi globaalse strateegiaga, mille puhul toetatakse kriiside haldamise integreeritud lähenemisviisi, kooskõlastades ELi poliitikat humanitaarabi, katastroofiriskide juhtimise, arengu, rände, kaubanduse, investeeringute, taristute, tervishoiu ja teadusuuringute valdkonnas. Kõnealuses dokumendis võetakse eelkõige arvesse inimõiguste ja hea valitsemistava edendamist, loodusvarade jätkusuutlikku haldamist, ELi rändepoliitika välismõõdet, suuremat tähelepanu rahvusvahelisele koostööle võitluses terrorismi ja vägivaldse ekstremismi vastu ning võimalusi, mida pakub kaubandus õiglase majanduskasvu ja inimväärsete töökohtade loomiseks.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
         
         
            
               •Õiguslik alus
            
            
               
                  Käesoleva ettepaneku õiguslik alus on Euroopa Liidu toimimise lepingu artikli 218 lõige 9. Tegemist on ühisettepanekuga Euroopa Liidu Nõukogu otsuse kohta, mis käsitleb seisukohta, mille liit võtab ELi ja Tuneesia privilegeeritud partnerluse strateegiliste prioriteetide soovituse vastuvõtmise küsimuses assotsiatsiooninõukogus, mis on loodud Euroopa – Vahemere piirkonna lepinguga, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel
               
               
                  Partnerluse prioriteetide vastuvõtmine peaks toimuma ELi ja Tuneesia assotsiatsiooninõukogu kohtumisel 15. mail 2018 pärast seda, kui nõukogu on heaks kiitnud Euroopa Liidu toimimise lepingu artikli 218 lõike 9 alusel assotsiatsiooninõukogus võetava seisukoha. Kui strateegilised prioriteedid on vastu võetud, siis suunavad need Euroopa naabruspoliitika rahastamisvahendi põhjal liidu finantskoostöö programmide koostamist.
               
            
            
               •Subsidiaarsus (ainupädevusse mittekuuluva valdkonna puhul)
            
            
               
                  Kuna strateegilised prioriteedid on seotud ELi ja Tuneesia vaheliste suhetega, ei saa liikmesriigid neid vastu võtta riiklikul tasandil.
               
            
            
               •Proportsionaalsus
            
            
               
                  Kooskõlas Euroopa Liidu toimimise lepingu artikli 218 lõikega 9 peab nõukogu võtma vastu seisukoha, et assotsiatsiooninõukogu saaks võtta vastu strateegilised prioriteedid.
               
            
            
               •Vahendi valik
            
            
               
                  Nõukogu 14. detsembri 2015. aasta järeldustes Euroopa naabruspoliitika läbivaatamise kohta
                     3
                   kinnitati „nõukogu kavatsust alustada partneritega 2016. aastal uut koostööetappi, mille tulemusel võidakse vajaduse korral seada uued partnerluse prioriteedid, mis keskenduvad kokkulepitud prioriteetidele ja huvidele“.
               
               
                  Sellega seoses on kõige sobivamaks vahendiks poliitiliste kohustuste võtmine; uus siduv rahvusvaheline kokkulepe Tuneesiaga oleks põhjustanud ebaproportsionaalselt suure menetluskoormuse võrreldes ajavahemikuga, mida strateegilised prioriteedid hõlmavad. Lihtne vastastikuse mõistmise memorandum ei oleks selleks, et olla toetuse mitmeaastase kavandamise alus, saanud vajalikku heakskiitu, mida nõuavad Euroopa naabruspoliitika rahastamisvahendi määruse artikli 3 lõikes 2 osutatud „ühiselt kokku lepitud tegevuskavad või muud võrdväärsed dokumendid“
                     4
                  .
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei ole asjakohane.
               
            
            
               •Konsulteerimine sidusrühmadega
            
            
               
                  Tekst koostati pärast põhjalikku konsulteerimist komisjoni asjaomaste talituste ja liikmesriikide esindajatega nõukogu Mašriki ja Magribi töörühmas ning arutelusid Tuneesia partneritega.
               
               
                  Lisaks Tunises temaatiliste prioriteetide teemal peetavatele korrapärastele konsultatsioonidele toimusid märtsis Brüsselis ja Tunises konsultatsioonid kodanikuühiskonnaga. Saadud tagasiside käsitles peamiselt vajadust tagada ELi jätkuv toetus Tuneesias toimuvale demokraatiale ülemineku protsessile, edendada häid valitsemistavasid ja õigusriiki, austada inimõigusi ning suurendada kodanikuühiskonna rolli ja osalemist poliitilises, majanduse ja sotsiaalvaldkonna arengus tulemuslikult Tuneesia põhiseaduse rakendamise ning Tuneesia võetavate rahvusvaheliste kohustuste teel. Kodanikuühiskond kinnitas ka seda, kui oluline on töötada noortele tuneeslastega ja nende huvides, et parandada nende töö leidmise võimalusi. Kõiki neid aspekte on lisatud tekstides arvesse võetud.
               
               
                  Konsultatsioonid toimusid vastavalt uue Euroopa naabruspoliitika raames kindlaks määratud suunistele.
               
            
            
               •Eksperdiarvamuste kogumine ja kasutamine
            
            
               
                  Asjakohane oskusteave oli täielikult olemas kas Brüsselis Euroopa Liidu institutsioonide peakorteris või Tunises asuvas ELi delegatsioonis.
               
            
            
               •Mõjuhinnang
            
         
         
            
               
                  Ei ole asjakohane.
               
            
            
               •Õigusnormide toimivus ja lihtsustamine
            
            
               
                  Ei ole asjakohane.
               
            
            
               •Põhiõigused
            
            
               
                  Mõju põhiõigustele Euroopa Liidu liikmesriikides puudub.
               
               
                  Tuneesia põhiõiguste valdkonnas käsitleb üks strateegilistest prioriteetidest demokraatia tugevdamist, häid valitsemistavasid ja inimõigusi Tuneesias. EL ja Tuneesia on loonud ausa ja korrapärase dialoogi ning teevad ulatuslikku koostööd põhiõiguste valdkonnas. Pooled tugevdavad oma koostööd selles valdkonnas ka tulevatel aastatel.
               
            
            
               4.MÕJU EELARVELE
            
            
               
                  Ei ole muud mõju eelarvele kui see, mis on nähtud ette ELi varasemates rahvusvahelistes kohustustes. Mõju eelarvele määratakse kindlaks lähtuvalt Euroopa naabruspoliitika rahastamisvahendi ühtsest toetusraamistikust 2017–2020.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  ELi ja Tuneesia strateegiliste prioriteetide rakendamise üle tehakse korrapärast järelevalvet. Mõlemad pooled määravad asjaomastes teenistustes kontaktpunktid, et tagada prioriteetide tulemuslik ning vastastikustes huvides rakendamine. Järelevalvele, sh sektori tasandil, aitavad kaasa kohtumised, mis on seotud ELi ja Tuneesia kahepoolse koostööga assotsieerimislepingu raames.
               
            
            
               6. VIITED
            
            
               (a)Ühisteatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa naabruspoliitika ülevaade“ (JOIN(2015) 50 final, 18.11.2015); Euroopa naabruspoliitikaga hõlmatud araabia maade ühine kommenteeritud kokkuvõte, mis esitati 24. juunil 2015 Beirutis toimunud ministrite konverentsil Euroopa naabruspoliitika läbivaatamise kohta; nõukogu 14. detsembri 2015. aasta järeldused Euroopa naabruspoliitika läbivaatamise kohta.
            
            
               (b)Euroopa Parlamendi ja nõukogu 11. märtsi 2014. aasta määrus (EL) nr 232/2014, millega luuakse Euroopa naabruspoliitika rahastamisvahend (ELT L 77, 15.3.2014).
            
            
               (c)Euroopa — Vahemere piirkonna leping, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel (EÜT L 097, 30.3.1998).
            
            
               (d)Euroopa Parlamendi ja nõukogu ühisteatis „Tuneesiale antava ELi toetuse tugevdamine“ (JOIN(2016) 47, 29.9.2016); nõukogu 17. oktoobri 2016. aasta järeldused Tuneesia kohta, viide 13056/16.
            
            
               2018/0120 (NLE)
            
            
               Ühisettepanek:
            
            
               NÕUKOGU OTSUS
            
            
               seisukoha kohta, mille liit võtab assotsiatsiooninõukogus, mis on loodud Euroopa – Vahemere piirkonna lepinguga, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel, järgmise dokumendi vastuvõtmise kohta: „Tugevam privilegeeritud partnerlus ELi ja Tuneesia vahel: strateegilised prioriteedid ajavahemikuks 2018–2020“
            
         
         
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,
            
            
               võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut
            
            
               ning arvestades järgmist:
            
            
               (1)Euroopa – Vahemere piirkonna leping assotsiatsiooni loomiseks ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel sõlmiti 17. juulil 1995 ja see jõustus 1. märtsil 1998
                  5
               .
            
            
               (2)Liidu välisasjade ja julgeolekupoliitika kõrge esindaja ning Euroopa Komisjoni 18. novembri 2015. aasta ühisteatist Euroopa naabruspoliitika ülevaate kohta
                  6
                käsitati positiivsena nõukogu 14. detsembri 2015. aasta järeldustes, milles nõukogu kinnitas eelkõige kavatsust alustada partneritega 2016. aastal uut koostööetappi, mille tulemusel võidakse vajaduse korral seada uued partnerluse prioriteedid, mis keskenduvad kokkulepitud prioriteetidele ja huvidele.
            
            
               (3)Liidu välisasjade ja julgeolekupoliitika kõrge esindaja ning Euroopa Komisjoni 29. septembri 2016. aasta ühisteatist Tuneesiale antava ELi toetuse tugevdamise kohta
                  7
                käsitati positiivsena nõukogu 17. oktoobri 2016. aasta järeldustes. Nõukogu kinnitas oma kohustust toetada üleminekut Tuneesias, rõhutas Tuneesia olukorra erakordset olemust ja ELi strateegilisi huve toetada demokraatliku, tugeva ja stabiilse Tuneesia esilekerkimist oma naabruses ning vajadust toetada poliitilisi edusamme samaulatuslike majanduslike edusammudega ning kutsub seega rakendama kõiki ELi käsutuses olevaid vahendeid ning ELi ja selle liikmesriike suurendama ulatuslikku koostööd Tuneesia ametivõimudega.
            
            
               (4)EL ja Tuneesia peavad tegema koostööd, et saavutada oma ühine eesmärk, mis on märgitud strateegilistes prioriteetides. Tuneesia eduka ja stabiilse demokraatia areng on mõlema poole strateegilistes huvides.
            
            
               (5)EL ja Tuneesia püüdlevad kõige kiireloomulisemate probleemidega tegeledes ka edaspidi oma partnerluse peamiste pikaajaliste eesmärkide saavutamise poole ning eelkõige tegutsevad selle nimel, et luua noorte jaoks tulevikuperspektiive, kiirendada sotsiaal-majanduslikke reforme ning hoida käigus ja tugevdada demokraatiale ülemineku protsessi,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Seisukoht, mille liit võtab assotsiatsiooninõukogus, mis on loodud Euroopa – Vahemere piirkonna lepinguga, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel järgmise dokumendi vastuvõtmise kohta: „Tugevam privilegeeritud partnerlus ELi ja Tuneesia vahel: strateegilised prioriteedid ajavahemikuks 2018–2020“, põhineb käesoleva otsuse lisas esitatud tekstil.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 14. detsembri 2015. aasta järeldused Euroopa naabruspoliitika läbivaatamise kohta; nõukogu pressiteade 926/15. 
               
               
                  
                     (2)
                  
                        „Ühtne visioon, ühine tegevus: tugevam Euroopa. Euroopa Liidu üldine välis- ja julgeolekupoliitika strateegia“
               
               
                  
                     (3)
                  
                        Nõukogu 14. detsembri 2015. aasta järeldused Euroopa naabruspoliitika läbivaatamise kohta; nõukogu pressiteade 926/15.
               
               
                  
                     (4)
                  
                        Euroopa Parlamendi ja nõukogu 11. märtsi 2014. aasta määrus (EL) nr 232/2014, millega luuakse Euroopa naabruspoliitika rahastamisvahend (ELT L 77, 15.3.2014, lk 27).
               
               
                  
                     (5)
                  
                        Euroopa – Vahemere piirkonna leping, millega luuakse assotsiatsioon ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel (EÜT L....).
               
               
                  
                     (6)
                  
                        Ühisteatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa naabruspoliitika ülevaade“ (JOIN(2015) 50 (final)).
               
               
                  
                     (7)
                  
                        Ühisteatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa naabruspoliitika ülevaade“ (JOIN(2015) 50 (final)).
               
            
      
    ---documentbreak--- 
      
         
               EUROOPA KOMISJON
            Brüssel,2.5.2018
            JOIN(2018) 9 final
            Ühisettepanek:
            LISA
            järgmise dokumendi juurde:
            NÕUKOGU OTSUS
            seisukoha kohta, mille liit võtab assotsiatsiooninõukogus, mis on loodud Euroopa – Vahemere piirkonna lepinguga, millega luuakse assotsiatsioon ühelt poolt Euroopa Ühenduse ja selle liikmesriikide ning teiselt poolt Tuneesia Vabariigi vahel, järgmise dokumendi vastuvõtmise kohta: „Tugevam privilegeeritud partnerlus ELi ja Tuneesia vahel: strateegilised prioriteedid ajavahemikuks 2018–2020“
            
               
         
         
            
               LISA
            
            
            
               Tugevam privilegeeritud partnerlus ELi ja Tuneesia vahel:
            
            
               strateegiliste prioriteetide elemendid ajavahemikuks 2018–2020
            
            
            
               1.Sissejuhatus
            
            
               Tuneesia tegi ennast Euroopa ruumiga sidudes strateegilise valiku ning Tuneesia demokraatia edukas ja stabiilne areng Euroopa Liidu naabruses on nii liidu kui ka Tuneesia strateegilistes huvides.
            
            
               ELi ja Tuneesia privilegeeritud partnerlus näitab nende kahepoolsete suhete erilisust ja dünaamikat ning ühist eesmärki edendada omavahelisi suhteid, et siduda Tuneesia veelgi enam Euroopa ruumiga. Pikaajaline eesmärk on koostada 2020. aasta järgsete suhete ambitsioonikas raamistik, tuginedes juba saavutatud tulemustele ja kasutades täielikult kõiki Euroopa naabruspoliitika pakutavaid lähenemisvõimalusi ajavahemikus 2018–2020.
            
            
               Tuneesia võtab privilegeeritud partnerluse raames täieliku kohustuse teha riigi jätkusuutliku sotsiaal-majandusliku arengu jaoks vajalikud reformid ja teha aja jooksul edusamme demokraatiale ülemineku suunas. Euroopa Liit, kes mõistab Tuneesia ülesannete ja probleemide suurust, kinnitab oma toetust nende reformide võimalikult kiirele rakendamisele.
            
            
               Käesolevas dokumendis esitatud strateegilised prioriteedid kirjeldavad privilegeeritud partnerluse tegelikkuses rakendamist aastatel 2018–2020. Mõlema poole tegevuse peamine eesmärk on luua noortele tulevikuvõimalusi. Keskendutakse sotsiaal-majanduslike reformide kiirendamisele, sealhulgas ettevõtluskeskkonna soodustamisele, ning põhjaliku ja tervikliku vabakaubanduslepingu sõlmimisele. Samuti jääb oluliseks demokraatia kindlustamine, eelkõige 2014. aasta põhiseaduse ja heade valitsemistavade tulemuslik rakendamine. Mõlemad pooled tihendavad oma koostööd julgeoleku ja terrorismivastase võitluse ning rände ja liikuvuse valdkonnas, jõudes kokkuleppele viisatingimuste lihtsustamise ja tagasivõtu teemal peetavates läbirääkimistes, ning tänu Tuneesia aktiivsemale osalemisele Euroopa programmides. Nende jõupingutustega kaasneb kõrgetasemelise poliitilise dialoogi ja kodanikuühiskonnaga peetava dialoogi tugevdamine ning partnerluse märgatavuse suurendamine. 
            
            
               Need prioriteedid põhinevad Tuneesia viieaastasel arengukaval 2016–2020
                  1
                ja ühisteatisel „Tuneesiale antava ELi toetuse tugevdamine“
                  2
               .
            
            
               2.ELi ja Tuneesia privilegeeritud partnerluse strateegilised prioriteedid ajavahemikuks 2018–2020
            
            
               Partnerlus noortele
            
            
               EL ja Tuneesia peavad noorte tulevikuperspektiivi oluliseks eesmärgiks, mida tõendab ELi ja Tuneesia partnerlus noortele, mille algatasid Tuneesia president ning kõrge esindaja ja komisjoni asepresident 1. detsembril 2016. Selleks et reageerida paremini noorte tuneeslaste vajadustele, tuleb muuta järjepidevamaks mitmesugused praegu rakendatavad ja tulevikus võetavad meetmed. EL ja Tuneesia võtsid partnerluse loomiseks algatatud dialoogi alusel eesmärgiks tugevdada meetmeid, millega toetatakse noorte tööhõivet ja tööalast konkurentsivõimet, liikuvust ning noorte suuremat osalemist ühiskondlikus ja poliitilises elus, eelkõige kohalikes algatustes. Tööalast konkurentsivõimet suurendatakse haridussüsteemi ja kutseõppe reformi abil ning luues tihedama sideme erasektori ning haridus- ja õppesüsteemide vahel ning samuti edendades ja toetades noorte tehtud uuenduslikke algatusi, eelkõige uute tehnoloogiate ja kultuuri valdkonnas. Tuneesia riikliku noorsoostrateegia arendamisele antav toetus on partnerluse oluline osa, nagu ka noortega tegelevate asutuste ja organisatsioonide tugevdamine.
            
            
               Lisaks sellele noorsooalasele tegevusele töötavad pooled järgmiste strateegiliste prioriteetidega.
            
            
               2.1.Kaasav ja jätkusuutlik sotsiaal-majanduslik areng
            
            
               Pikaajalisi poliitilisi edusamme on võimalik teha üksnes siis, kui nendega kaasnevad sama ulatusega majanduslikud edusammud. Võttes arvesse Tuneesia ebakindlat sotsiaal-majanduslikku olukorda, suurt noorte (eelkõige ülikooliharidusega noorte) tööpuudust ning suuri piirkondlikke ja sotsiaalseid erinevusi, on üks peamistest eesmärkidest elavdada Tuneesia majandust, muuta see konkurentsivõimelisemaks ja mitmekesisemaks ning muuta seda kaasaval ja jätkusuutlikul viisil, täites keskkonna- ja kliimamuutuste alaseid rahvusvahelisi kohustusi. EL toetab ka edaspidi struktuurireforme ning kutsub üles neid ellu viima.
            
            
               Täpsemalt seisnevad sotsiaal-majandusliku arengu valdkonnas võetavad meetmed järgmistes kohustustes:
            
            
               –ettevõtluskeskkonna parandamine ning erasektori investeeringute ja erasektori arengu toetamine, eelkõige järgmiselt: i) ettevõtjate puhul rakendatavate haldusmenetluste lihtsustamine ja halduskoormuse vähendamine, ii) rahastamisvõimaluste parandamine ning iii) avaliku ja erasektori investeeringute soodustamine, eelkõige kohaldades tulemuslikult 2016. aasta investeerimisseadust ja 2017. aasta seadust maksusoodustuste kava uuesti sõnastamise kohta, võttes arvesse tühistatavate maksusoodustuste kahjulikku mõju;
            
         
         
            
               –samuti edendatakse aktiivselt ettevõtlust ning VKEde ja väga väikeste ettevõtjate arengut;
            
            
               –puuduvate sektoripõhiste strateegiate koostamine ja rakendamine, näiteks turismi valdkonnas;
            
            
               –keskkonnakaitse ja loodusvarade (sealhulgas vee) majandamise parandamine, eelkõige rakendades keskkonnahoidlikku riiklikku strateegiat, ning Tuneesia rahvusvaheliste kohustuste rakendamine kliimamuutuste (kindlaks määratud riiklik panus), sinise majanduse ja kalavarude valdkonnas;
            
            
               –traditsiooniliste sektorite ning tööstuse ja põllumajanduse valdkonnas kasvavate sektorite konkurentsivõime parandamine – eelkõige tänu info- ja kommunikatsioonitehnoloogia suuremale kasutamisele ning tagades, et ressursse hallatakse jätkusuutlikult ja eksporditurgusid muudetakse mitmekesisemaks;
            
            
               –energeetikasektori arendamine, tagades muu hulgas elektriühenduse ELi ja Tuneesia vahel ning edendades taastuvenergia kasutamist ja energiatõhusust;
            
            
               –ohutu, turvalise, jätkusuutliku ja tõhusa transpordisüsteemi arendamine ühtlustatud transpordistandardite ja integreeritud mitmeliigilise võrgustiku abil, et võimaldada transpordiühendust lõuna-lõuna ja põhja-lõuna suunal; 
            
            
               –riigi rahanduse juhtimise süsteemi tugevdamine, võttes vastu uue eelarvet käsitleva alusseaduse ja rakendades seda, reformides avaliku sektori raamatupidamisarvestuse auditeerimise süsteemi ning parandades avalik-õiguslike äriühingute juhtimist. Maksureformi (maksusüsteemi lihtsustamine, õiglane maksustamine, detsentraliseerimine, halduse ajakohastamine, maksudest kõrvalehoidumise vastane võitlus ning asjasse puutuvate rahvusvaheliste kohustuste rakendamine) elluviimine on ülioluline samm riigi kaasavama arengu suunas. Oluline on ka käimasoleva pangandusreformi ning teenustele juurdepääsu, nende kasutamist ja kvaliteeti käsitleva rahandusliku kaasamise riikliku strateegia 2017–2021 toetamine;
            
            
               –detsentraliseerimisprotsessi rakendamine, et arendada avaliku sektori teenuseid ja sotsiaalset taristut (eelkõige hariduse, kultuuri, tervishoiu, veevarustuse ja kanalisatsiooni puhul), võimaldab reageerida kohalike kogukondade vajadustele; riigisiseste piirkondade arengu protsessi kiirendamine – mõlema poole ühine jõupingutus, et vähendada järk-järgult sotsiaal-majanduslikke erinevusi.
            
            
               Selleks et soodustada sotsiaalset arengut, võtavad pooled kohustuse edendada ka tulevikus järgmist:
            
            
               –tööhõivet, eelkõige reforme, et tagada õiglane juurdepääs kvaliteetsele haridusele ja kutsekoolitusele kooskõlas tööturu vajadustega tööturule sisenemise võimalusi suurendava aktiivse poliitika raames; 
            
            
               –Tuneesia integreeritud ja tulemuslikku tõhusa sotsiaalse kaasamise ja sotsiaalkaitse poliitikat, suurendades eelkõige selle valdkonna avaliku sektori asutuste võimekust, toetades Tuneesia reforme sotsiaalse ühtekuuluvuse valdkonnas ning rakendades ELi ja Tuneesia assotsieerimislepingu artiklit 67, mis käsitleb sotsiaalkindlustuse kordade kooskõlastamist ja sotsiaalvaldkonna õigusaktide puhul võrdse kohtlemise põhimõtete kohaldamise tagamist, ning
            
            
               –kaasavat sotsiaaldialoogi, et suurendada võimet leevendada sotsiaal-majanduslikke erinevusi, vähendada sotsiaalseid pingeid ja edendada tõelist sotsiaalset rahu ning samal ajal suurendada riigi atraktiivsust välisinvestorite jaoks.
            
            
               Mõlemad pooled jäävad täielikult pühendunuks põhjaliku ja tervikliku vabakaubanduslepingu üle peetavatele läbirääkimistele ning on leppinud kokku 2018. aasta konkreetses tegevuskavas, mis võimaldab teha edusamme, et saavutada läbirääkimisvoorude lõpetamine 2019. aastal. EL ja Tuneesia jätkavad tegevust, et soodustada kõigi huvides Tuneesia majanduse ajakohastamist, sealhulgas kõige ebasoodsamas olukorras olevate piirkondade ja kogukondade puhul, ning luua uusi töökohti, eelkõige noorte jaoks. Mõlemad pooled võtavad kohustuse suurendada Tuneesia majanduslikku integratsiooni Euroopa turul ning Magribi piirkonnas.
            
            
               Selleks et toetada innovatsiooni ja teadusuuringud majandusliku, sotsiaalse ja piirkondliku arengu huvides, tegutsevad EL ja Tuneesia selle nimel, et kaasata Tuneesia Euroopa teadusruumi, eelkõige edendades kõrgharidust ning toetades avaliku sektori teadusuuringute juhtimist ja väärtustamismeetodeid ning tehnosiiret akadeemikute ja tööstusvaldkonna vahel.
            
            
            
               2.2.Demokraatia, hea valitsemistava ja inimõigused
            
            
               EL ja Tuneesia omistavad jätkuvalt suurt tähtsust demokraatia reformi protsessile, heade valitsemistavade edendamisele ja õigusriigile, austades inimõigusi ja põhivabadusi ning toetades kodanikuühiskonna rolli ja osalemist. Mõlemad pooled toetavad ka edaspidi poliitilise reformi protsessi, rakendades tulemuslikult põhiseadust ja Tuneesia võetud rahvusvahelisi kohustusi.
            
            
               Heade valitsemistavade ja õigusriigi põhimõtte austamise puhul on peamise tähtsusega eelkõige järgmised aspektid:
            
            
               –parlamendi tugevdamine ning sõltumatute asutuste tulemuslik loomine ja rakendamine;
            
            
               –konstitutsioonikohtu asutamine;
            
         
         
            
               –demokraatlike, läbipaistvate ja sõltumatute valimiste protsessi tagamine;
            
            
               –võitlus korruptsiooni ja pettuste vastu, sealhulgas toetades riiklikku korruptsioonivastase võitluse asutust;
            
            
               –kohtusüsteemi reform, sealhulgas selle lähendamine Euroopa Nõukogu rahvusvahelistele normidele;
            
            
               –avaliku halduse reformi ja ajakohastamise strateegia rakendamine, mis hõlmab kesk- ja kohalikul tasandil osutatavate teenuste täiustamist, tõenditel põhineva otsustusprotsessi kasutuselevõttu, haldusmenetluste lihtsustamist ning digitaalse halduse arendamist;
            
            
               –detsentraliseerimise protsessi toetamine, mis hõlmab kohalike omavalitsuste pädevuste ja eelarvete suurendamist, eelkõige 2018. aasta mai kohalike valimiste kontekstis; kodanikuühiskonna organisatsioonide, nende rolli ja otsustusprotsessis osalemise toetamine ning kodanike ja eelkõige noorte poliitilises elus ja otsustusprotsessis osalemise toetamine.
            
            
               Inimõiguste austamise ja toetamise puhul on peamised kohustused järgmised:
            
            
               –õigusaktide lõplik ühtlustamine põhiseaduse ja rahvusvaheliste standarditega, Tuneesia koostöö mitmepoolsetel foorumitel ning inimõiguste olukorra üldise korrapärase läbivaatamise käigus võetud kohustuste täitmine;
            
            
               –igasuguse diskrimineerimise ja piinamise (ÜRO piinamisvastase komitee raames võetud kohustuste täitmine) vastase võitluse ning vähemuste, naiste, laste ja rändajate õiguste kaitse ja edendamise valdkonnas tehtud jõupingutuste toetamine; 
            
            
               –Tuneesia eesrindliku meetmete toetamine naistevastase vägivalla vastu võitlemiseks, meeste ja naiste täieliku võrdsuse tagamine ning naiste rolli edendamine kõigis valdkondades, eelkõige majandus- ja poliitikavaldkonnas;
            
            
               –sõna- ja ühinemisvabaduse kaitse;
            
            
               –õigus isikuandmete kaitsele ning
            
            
               –inimõiguste austamine julgeoleku valdkonnas.
            
            
            
               2.3.Rahvaste lähenemine, liikuvus ja ränne
            
            
               Tuneesia ja Euroopa ühiskondade lähenemine inimeste, ühiskondade ja kultuuride tihedama suhtlemise teel on privilegeeritud partnerluse oluline sammas. See liikuvuse mõõde on eriti oluline noortepartnerluse rakendamise puhul. Tuneesia tulemuslik ühinemine programmiga „Horisont 2020“ ja osalemine programmides „Loov Euroopa“ ja „Erasmus+“ on nende jõupingutuste nurgakivid.
            
            
               Rände koordineeritud juhtimine on nii Tuneesia kui ka ELi poliitiline prioriteet. Mõlemad pooled võtavad kohustuse tõhustada dialoogi ja koostööd, eelkõige rakendades liikuvuspartnerlust ning tugevdades võitlust ebaseadusliku rände algpõhjuste vastu ja Euroopa valmidust toetada Tuneesia varjupaigasüsteemi kasutuselevõttu. See koostöö, mis kajastab ka nende probleemide piirkondlikku mõõdet, hõlmab järgmist:
            
            
               –Tuneesia riikliku rändestrateegia rakendamine, mis hõlmab nii varjupaikasid kui ka rahvusvahelist kaitset, sealhulgas asjakohase õigusraamistiku rakendamist; 
            
            
               –tagasivõtulepingute ja viisatingimuste lihtsustamise üle peetavates läbirääkimistes kokkuleppele jõudmine;
            
            
               –seadusliku rände heal tasemel juhtimine, kooskõlastades paremini tegevust Euroopa Liidu liikmesriikidega, austades nende pädevusi, võttes kasutusele katselised liikuvuskavad ja integreerides rändajad paremini vastuvõtvatesse riikidesse;
            
            
               –välisriikides elavate tuneeslaste liikuvuse toetamine, et saada investeeringuid Tuneesia innovatiivsetesse sektoritesse;
            
         
         
            
               –toetus ebaseadusliku rände vältimisele, eelkõige arvestades arengustrateegiates rohkem rändeküsimustega; see toimub samuti parema piiride haldamise ning ebaseaduslikust rändest tulenevatest riskidest teavitamise kampaaniate teel;
            
            
               –rändajate ebaseadusliku üle piiri toimetamise ja inimkaubanduse vastaseks võitluseks ning vältimiseks võetavate meetmete toetamine, sealhulgas tuvastades kriminaalvõrgustikke ja esitades neile süüdistusi, ning
            
            
               –tagasisaatmise ja tagasivõtmise alase koostöö parandamine, sealhulgas toetades tagasipöörduvate tuneeslaste jätkusuutlikku taasintegreerimist.
            
            
            
               2.4.Julgeolek ja terrorismivastane võitlus
            
            
               ELil ja Tuneesial on ühiseid julgeolekuga seotud väljakutseid, mis eeldavad mõlema poole kooskõlastatud meetmeid, mille puhul tuleb austada ühiseid demokraatlikke väärtusi ja inimõigusi.
            
            
               Tuneesia kavatseb rakendada oma üldist ja mitut valdkonda hõlmavat terrorismi ja vägivaldse äärmusluse vastase võitluse strateegiat. Peamised koostöövaldkonnad on järgmised:
            
            
               –terrorismivastase võitluse riikliku strateegia rakendamine, eelkõige tugevdades ja ajakohastades selle valdkonna õigusakte ning julgeoleku- ja kohtuasutusi, austades seejuures põhiseaduses sätestatud demokraatlikke väärtusi;
            
            
               –julgeolekusektori reformi ja ajakohastamise toetamise programmi kiirem rakendamine, sealhulgas julgeolekujõudude vastutuse tagamine ja koostöö süvendamine, tuginedes tehtud edusammudele;
            
            
               –võitlus rahapesu ning organiseeritud kuritegevuse ja terrorismi rahastamise vastu, sealhulgas rahapesuvastase töökonnaga kokku lepitud tegevuskava tulemuslik rakendamine; 
            
            
               –radikaliseerumise vältimise üldise poliitika koostamine;
            
            
               –välisvõitlejate küsimus;
            
            
               –terrorismiohvrite abistamise ja kaitse poliitika väljatöötamine;
            
            
               –võitlus organiseeritud kuritegevuse, eelkõige tulirelva- ja uimastikaubanduse vastu; 
            
            
               –piirijulgeoleku riikliku strateegia rakendamise toetamine;
            
            
               –pädevate Euroopa Liidu asutustega tehtava koostöö tugevdamine ning
            
            
               –katastroofiriskide vältimise ja juhtimise alane koostöö.
            
            
               Euroopa Liit jätkab muu hulgas täielikku osalemist G7+6 rühmas, mis tagab Tuneesia peamiste partnerite tegevuse kooskõlastamise.
            
            
               Võidakse edasi arendada ka muid julgeoleku või kaitse valdkonna partnerlusi.
            
            
         
         
            
               3.ELi ja Tuneesia privilegeeritud partnerluse tugevdamiseks võetavad meetmed
            
            
               Pooled näitavad omavahelistele suhetele omistatud olulisust aktiivsete poliitiliste kontaktide ja korrapäraste visiitide teel, mis on osa laiemast poliitilisest dialoogist kõigil vastastikust huvi pakkuvatel teemadel, kaasa arvatud piirkondlikud ja rahvusvahelised küsimused. Tuleb suurendada nende arutelude piirkondlikku mõõdet. Mõlemad pooled rõhutavad siinkohal Vahemere Liidu raames tehtava koostöö olulisust. Lisaks toimuvatele dialoogidele tegutsevad pooled selle nimel, et pidada ELi ja Tuneesia kõrgetasemelisi kohtumisi ning et Tuneesia ministrid saaksid osaleda Euroopa Liidu Nõukogu teatavatel temaatilistel aruteludel. Pooled kutsuvad üles parlamentaarsele koostööle Euroopa Parlamendi ja Tuneesia rahvaesindajate kogu vahel.
            
            
               Assotsieerimislepinguga loodud organid (assotsiatsiooninõukogu, assotsiatsioonikomitee ja tehnilised allkomiteed) jäävad eelistatud foorumites, kus suunatakse partnerluse tulemuslikku rakendamist. EL ja Tuneesia võtavad kohustuse suurendada oma töö tõhusust ja sellest saadavat lisaväärtust ning võimaluse korral rühmitada tegevus suurtesse prioriteetsetesse teemavaldkondadesse kooskõlas strateegiliste prioriteetidega.
            
            
               Selleks et eespool märgitud prioriteedid oleksid kergemini saavutatavad, pakub Tuneesia välja tegevuskava, mille EL kinnitab. Selles avalikus dokumendis esitatakse kõige kiireloomulisemad (seadusandlikud, strateegilised ja tegevuslikud) meetmed, mida on vaja riigi sotsiaal-majandusliku olukorra parandamiseks. Tegevuskava on paindlik ja operatiivne mehhanism, mida hinnatakse iga kahe aasta tagant.
            
            
               EL võttis ühisteatises kohustuse suurendada märkimisväärselt Tuneesiale Euroopa naabruspoliitika rahastamisvahendi kaudu antavat rahalist abi. EL ja Tuneesia proovivad rakendada maksimaalselt olemasolevaid rahalisi võimalusi, sealhulgas ELi välisinvesteeringute kava uusi rahastamisvahendeid, väärtustades vastastikust täiendavust ja finantsvõimenduse määra ELi antavate toetuste ning finantseerimisasutuste antud laenude vahel. Pooled võtavad kohustuse suurendada poliitiliste ja valdkondlike dialoogide vahelist koostoimet ning finantskoostöö rakendamist. Nad proovivad ka tugevdada koostöömehhanisme ja dialoogi rahvusvaheliste rahastajate ja finantspartneritega Tuneesia vastutusel nii prioriteetide määramiseks kui ka nende rakendamisel.
            
            
               Viimaks võtavad pooled kohustuse suurendada ELi ja Tuneesia strateegiliste suhete märgatavust ning edendada nende koostööst Vahemere mõlemal kaldal elavatele kodanikele tekkivat kasu.
            
            
            
               ----------- 
            
            
         
         
            
                  
                     (1)
                  
                        See kava toetab jätkusuutliku ja kaasava majanduskasvu uut arengumudelit ja põhineb järgmisel viiel prioriteedil: i) head valitsemistavad, haldusreform ja korruptsioonivastane võitlus, ii) üleminek odavalt majanduselt majanduskeskusele, iii) inimareng ja sotsiaalne kaasamine, iv) piirkondade eesmärkide saavutamine ning v) keskkonnasäästlik majandus, mis on kestliku arengu alustala.
               
               
                  
                     (2)
                  
                        Selles liidu välisasjade ja julgeolekupoliitika kõrge esindaja, Euroopa Komisjoni, Euroopa Parlamendi ja nõukogu 29. septembri 2016. aasta teatises (JOIN (2016)47 final) on sätestatud viis eesmärki: i) hea valitsemistava ja avaliku halduse reformi edendamine; ii) kodanikuühiskonna rolli suurendamine; iii) investeerimine tulevikku: töökohtade loomine ja jätkusuutliku majandusarengu soodustamine; iv) ebavõrdsuste kõrvaldamine kogu ühiskonnas; v) toetus julgeolekuprobleemidega tegelemisel; vi) ühised jõupingutused rände ja liikuvuse paremaks haldamiseks.